
проект на Наредба за изменение и допълнение на 
на Наредба № Н-9 от 18.03.2011 г. за военно-почивното дело


1. Причини, които налагат приемането на акта:
С Наредба № Н-9 от 18.03.2011 г. за военно-почивното дело се определят условията и редът за ползване на военно-почивните домове, хотелите и местата за настаняване към военните клубове, управлявани от Изпълнителна агенция "Военни клубове и военно-почивно дело", наричана "агенцията", чрез организиране на отдиха и възстановяването на военнослужещите и цивилните служители от Министерството на отбраната, структурите на пряко подчинение на министъра на отбраната и Българската армия, както и на други лица.
С промените в тази наредба се предлага въвеждане на режим на хранене по заявка в почивните бази и хотели, управляване от Агенцията. Измененията в чл.4, ал.1, т.1, т.5, букви „в“ и „г“, и т.10 от Наредбата, не водят до промяна в размера на фактическата себестойност на почивката и стойността, която ще заплащат правоимащите лица, както и частта, която се финансира от страна на Министерството на отбраната, а единствено ще се предостави възможност за избор на правоимащите лица да ползват хранене по заявка, както и ще се промени организацията на хранене. Това ще осигури възможност на почиващите по „Социална програма“ да избират персонално своето меню по време на престоя си в обектите, както и да не се разхищава храна. Почиващите ще заявяват храната си в съответния обект, съобразно предлагания асортимент от ястия, и ще заплащат 100 % стойността на вложените хранителни продукти на място.  
По отношение на измененията в чл.4, ал.1, т.2, букви „а“ и “б“, се запазва действащият към момента начин на финансиране, като единствено се внася уточнение, че в дължимите от лицата по чл.3, т.3 и т.5 25% от себестойността на почивката са включени 100% стойността на вложените хранителни продукти за закуска, обяд и вечеря, което няма до доведе до промяна в количеството и качеството на приготвяната храна. Направеното изменение не води до допълнителна финансова тежест, както на лицата  по чл. 3, т.3 и 5, така и на Министерство на отбраната и/или държавния бюджет. Измененията имат информативен характер. 
Измененията в чл. 4, ал.1, т. 6 са с оглед уеднаквяване начина на изхранване на военнослужещите, участвали в операции и мисии извън територията на страната с всички останали военнослужещи и цивилни служители на Министерството на отбраната, структурите на пряко подчинение на министъра на отбраната и Българската армия. 
Създадена е нова т. 2а относима спрямо почивките по чл.2 т.3 и т.3а за лицата по чл.3 т.1, т.10 и т.12, с оглед неприложимия за тях ред по отношение на организация на храненето по заявка, посочен в ал.1, т.1, т.10 и т. 11.
С прецизирането на съответните разпоредби на чл. 4 се предлага добавката за вид помещение да се дължи единствено  от титулярите на картите по чл.3, т.1, т.3, т.5, т.10, т.12 и т.13 от Наредбата при ползване на почивки във военно-почивните домове и хотели. С изменението се цели останалите лица, вписани като придружаващи, да не заплащат добавка за вид помещение.
С допълнението на разпоредбата на чл. 4, ал. 2 изрично се предвижда  освен себестойността на почивката по чл. 2, т. 1, 2, 3, 3а, 6, 8 и 9 и стойността на добавката за вид помещение да се определят ежегодно по методика, утвърдена от изпълнителния директор на агенцията. 
Чрез изменението в чл. 4, ал. 3 се регламентира нов срок за определяне на себестойността на почивките по чл.2, т.1,2, 3, 3а, 6, 8 и 9 - до 15 декември, вместо до 30 ноември, като по този начин ще има възможност да се съобразят заповедите на министъра на отбраната по чл.13 на Наредба № Н-5/02.04.2015г. за условията, реда и нормите за осигуряване на безплатна храна и ободряващи напитки в министерство на отбраната, структурите на пряко подчинение и Българската армия в мирно време, и по-конкретно относно максималните размери на паричните стойности по приложение № 1 към Наредбата/. Изменението на посочената разпоредба води до промяна в срока по чл.5 за издаване на заповедите за определяне на цени за летния сезон. 
Измененията в чл.4, ал.4 са с оглед създаването на нова т.2а в разпоредбата на чл. 4, ал. 1 от наредбата, с която изрично се пояснява как ще се финансират почивките по чл. 2, т.3 и 3а - от лицата по чл. 3, т. 1, 10 и  12 и от Министерството на отбраната.
Отмяната на чл. 4а, както и измененията в чл.6, ал.1, са продиктувани от променения начин на организацията на храненето във военно-почивните домове и хотели.
Измененията в чл.7 се налагат с оглед обстоятелството, че във военните клубове принципно не се предлага услугата хранене, като цените се определят само за нощувка. 
Разпоредбата на чл.14 е прецизирана като се предлага, същата да урежда единствено реда за почивките в страната, тъй като за разпределението на картите за почивка в чужбина се предлага уредба в чл.16.
Измененията в чл.15, относно сроковете за изпращане на картите за почивка в страната, целят предоставяне на допълнителна възможност на желаещите военнослужещи и цивилните служители от Министерството на отбраната, структурите на пряко подчинение на министъра на отбраната и Българската армия за повторно кандидатстване за карти разпределени на съответната структура. Това от своя страна ще даде възможност на по-голяма част от служителите да ползват правото си на почивка, което ще доведе до усвояване на картите за страната предимно от военнослужещи и цивилни служители от Министерството на отбраната, структурите на пряко подчинение на министъра на отбраната и Българската армия. 
В чл.16 се регламентира цялостният процес по организацията и разпределението на картите за почивка в чужбина. Изменението, а именно въвеждането на компютърен софтуер, който в електронна среда на случаен принцип да разпределя картите за почивка, цели равнопоставеност при използването на карти от страна на всички желаещи военнослужещи и цивилни служители от Министерството на отбраната, структурите на пряко подчинение на министъра на отбраната, Българската армия и синдикатите в Министерството на отбраната. Прилаганият до момента метод на разпределение на картите за чужбина, а именно пропорционално на броя на военнослужещите и цивилните служители в съответната структура, е причина да има структури, които не могат да се възползват от предоставените от страна на Агенцията карти за чужбина. Ето защо се предлага друг подход при разпределението на картите, с който да се осигури равнопоставеност на всички правоимащи лица.           
Промяната в сроковете по чл. 18, относно заплащане за картите за страната и чужбина, са в резултат на измененията, касаещи повторното разпределение на картите за страната, както и с оглед нововъведеният ред за разпределение на картите за чужбина.
Отмяната на чл.19, ал.1 е продиктувана от факта, че редът уреждащ свободната разпродажба на незаплатените карти за почивка в определените в проекта на Наредбата срокове, е посочен в чл.15 - за страната и в чл.16 - за чужбина. 
Промяната в организацията на храненето във военно-почивните домове и хотели, води до отпадане на предвидената в чл.22 възможност за осигуряване на новогодишни и други празнични пакети. Предвижда се обаче, Агенцията да има възможност да предлага новогодишни или други празнични оферти.
Измененията в §1, т.1 от допълнителните разпоредби целят улесняване на лицата при удостоверяване на статута им на живеещи във фактическо съпружеско съжителство с военнослужещия или цивилния служител, както и намаляване на административната тежест при доказване на посоченото обстоятелство. 
Измененията в §1, т. 2 от допълнителните разпоредби се извършват с оглед улесняване при доказване на обстоятелството, че детето/децата на единия от съпрузите, намиращи се във фактическо съпружеско съжителство с военнослужещия или цивилния служител, живеят в едно домакинство. С допълненията, относно доказване статута на студент редовна форма на обучение, отново се цели намаляване на административната тежест и улесняване на правоимащия при доказване на съответното обстоятелство. 
В съответствие с разпоредбите на чл. 26, ал. 3 и ал. 4 от Закона за нормативните актове, публикуването на интернет страницата на Министерството на отбраната и на Портала за обществени консултации на Министерския съвет (strategy.bg) на проекта на изменение и допълнение на Наредба № Н-9/18.03.2011 г. за военно-почивното дело,  ще бъде за срок от 30 дни. 

2. Цели, които се поставят:
С предлаганите промени в Наредба № Н-9 от 18.03.2011 г. се цели:
1. по-добрата регулация на ползването на военно-почивните домове и хотели и съответно за повишаване качеството на туристическите услуги, предлагани в тях;
2. да се създадат необходимите условия за по-пълноценен отдих на правоимащите лица (военнослужещи и цивилни служители от Министерството на отбраната и Българската армия), възползващи се от почивка във военно-почивните домове и хотели, управлявани от Изпълнителна агенция „Военни клубове и военно-почивно дело“;
3. повишаване на удовлетвореността на правоимащите лица, като по време на престоя им в обектите се предоставя възможност за персонален избор на меню за закуска, обяд и вечеря, съобразно техните предпочитания, което от своя страна ще намали и разхищението на храна.

3. Финансови и други средства, необходими за прилагането на новата уредба:
Издаването на проекта на Наредба не води до необходимост от допълнителни финансови средства.

4. Очаквани резултати от прилагането:
С актуализирането на текстовете на наредбата, разпоредбите ѝ ще съответстват на националното законодателство, а заявителите ще разполагат с ясна и достъпна информация при ползването на почивките на военно-почивните домове и хотели.
5. Анализ за съответствие с правото на Европейския съюз
[bookmark: _GoBack]Проектът на Наредба не предвижда въвеждане на европейско законодателство, поради което не е изготвена справка за съответствие с правото на Европейския съюз. 
